Amcu-staking: Paartjie in Noordwes aangeval | Maroela Media
Brig. Thulane Ngubane, 'n polisiewoordvoerder, het gesê die aanval het in Thekwana naby Rustenburg plaasgevind en hou vermoedelik verband met die voortslepende Association of Mineworkers and Construction Union (Amcu)-staking.
Die 38-jarige man, wat by Siphumele skag 1 van Anglo American Platinum (Amplats) werk, het bly werk, maar is glo gewaarsku om dit nie te doen nie.
"Die vier verdagtes het na die slagoffers se plakkershut gegaan en hulle aangerand terwyl hulle geslaap het," het Ngubane gesê.
Albei is deur paramedici behandel ná die aanval. Dit is nie bekend in watter toestand die slagoffers is nie.
"Die voorval bewys weereens dat werkers geïntimideer word en slagoffers van misdaad word as hulle wil gaan werk," het Ngubane bygevoeg.
Intussen het Thandi Modise, die premier van Noordwes, die aanval ten sterkste veroordeel.
"Sulke gruwelike en barbaarse optrede beklemtoon die behoefte om die uitgerekte staking te beëindig," het Modise gesê. Sy het 'n beroep op die polisie gedoen om die skuldiges in hegtenis te neem en het die gemeenskap gevra om inligting aan die polisie te verskaf sodat die beskuldigdes uitgewys kan word.
Die Amcu-staking is nou in sy agtste week. Amcu het op 23 Januarie by Lonmin, Implats en Amplats begin staak. Hulle eis 'n intreevlaksalaris van R12 500 per maand. Pogings deur die Kommissie vir Versoening, Bemiddeling en Arbitrasie (KVBA) het 'n dooiepunt bereik. – SAPA